UE își propune să treacă industria europeană de armament la "modul economiei de război"
Comisia Europeană va propune marți modalități prin care Uniunea Europeană să își stimuleze industria de armament pentru a putea trece la "modul economiei de război" ca răspuns la invazia Rusiei în Ucraina, scrie Reuters.
Thierry Breton, comisarul european pentru industrie, va prezenta propuneri pentru a încuraja țările UE să cumpere împreună mai multe arme de la companii europene și pentru a ajuta aceste firme să își mărească capacitatea de producție, potrivit unor oficiali europeni.
"Trebuie să schimbăm paradigma și să trecem la modul economiei de război. Acest lucru înseamnă, de asemenea, că industria europeană de apărare trebuie să își asume mai multe riscuri, cu sprijinul nostru", a declarat Breton, prezentând în avanpremieră pachetul de măsuri.
Breton, fost director executiv al unei companii franceze de tehnologie, a mai spus că posibilitatea unui nou mandat prezidențial american pentru Donald Trump – care a pus la îndoială angajamentele Washingtonului față de NATO – înseamnă că Europa trebuie să facă mai mult pentru a se proteja.
"În actualul context geopolitic, Europa trebuie să își asume o mai mare responsabilitate pentru propria securitate, indiferent de rezultatul alegerilor aliaților noștri la fiecare patru ani", a declarat Breton.
Războiul Rusiei din Ucraina a determinat multe țări europene să crească cheltuielile pentru apărare.
Însă oficialii UE susțin că eforturile pur naționale sunt mai puțin eficiente și doresc ca organismele UE să joace un rol mai important în politica industrială de apărare.
Analiștii spun că războiul a evidențiat faptul că industria europeană nu a fost pregătită corespunzător pentru unele provocări majore, cum ar fi creșterea bruscă a cererii pentru cantități mari de muniție de artilerie.
Printre propunerile lui Breton se numără crearea unei versiuni europene a programului american Foreign Military Sales, în cadrul căruia Statele Unite ajută alte guverne să cumpere de la companiile de armament americane. O altă propunere ar permite UE să oblige firmele europene de armament să acorde prioritate comenzilor europene în perioade de criză.
Pentru a deveni realitate, propunerile vor avea nevoie de aprobarea celor 27 de guverne naționale ale UE – care au fost adesea reticente în a ceda puterea în domeniul apărării și al chestiunilor militare – și a Parlamentului European.
Propunerile vor fi, de asemenea, studiate îndeaproape de NATO, care a declarat că salută eforturile UE de a ajuta apărarea europeană, dar a avertizat că acestea nu trebuie să dubleze sau să intre în conflict cu activitatea alianței transatlantice.
Probleme de finanțarea
Se așteaptă ca pachetul lui Breton să includă aproximativ 1,5 miliarde de euro, fonduri noi, până la sfârșitul anului 2027 – o sumă modestă în lumea achizițiilor de apărare pe scară largă.
Dar oficialii spun că pachetul va crea un cadru juridic care ar permite cheltuieli coordonate mult mai mari în anii următori, dacă UE este dispusă să pună banii la dispoziție.
Breton a solicitat crearea unui fond special al UE de 100 de miliarde de euro pentru proiecte de apărare.
Oficialii Comisiei spun că doresc ca și Kievul să ia parte la noile scheme propuse pentru a stimula achizițiile comune și capacitatea de producție, chiar dacă Ucraina nu face parte din UE.
"Misiunea noastră aici este de a trata Ucraina aproape ca pe un echivalent al unui stat membru", a declarat un oficial, vorbind sub rezerva anonimatului înainte de lansarea pachetului.
Ajungerea la un acord asupra propunerilor va dura ceva timp, mai ales că un nou Parlament European va fi ales în iunie, urmat de numirea unei noi Comisii Europene.
Dezacordurile din cadrul actualei Comisii dau o idee despre unele dintre luptele pentru putere care vor urma.
În timp ce președintele Comisiei, Ursula von der Leyen, a declarat că va crea un post de comisar pentru apărare dacă va avea un al doilea mandat, Breton a susținut că nu este nevoie de un astfel de rol.
"Dacă se pune problema unui comisar pentru industria de apărare, mi se pare că avem deja unul", a spus el.
Donează lunar pentru susținerea proiectului G4Media
Donează suma dorită pentru susținerea proiectului G4Media
CONT LEI: RO89RZBR0000060019874867
Deschis la Raiffeisen Bank